Foto: Qashqadaryo viloyati FVB matbuot xizmati Qashqadaryo viloyatining Qarshi shahrida Labo rusumli transport vositasi yonib ketdi. Bu haqda viloyat FVB matbuot xizmati xabar berdi. Qayd etilishicha, 15 aprel kuni soat 12:03 larda Qarshi shahar «Xudoyzod» MFY, Tafakkur ko‘chasida Labo avtomobilining yonayotgani to‘g‘risida FVBga xabar kelib tushgan. Voqea joyiga yong‘in-qutqaruv bo‘linmasi soat 12:11 da yetib borgan va yong‘in to‘liq soat 12:17 da o‘chirgan. Aniqlanishicha, Samarqand viloyati Toyloq tumanida yashovchi fuqaro S.B.ga tegishli oq rangli Labo shatakka olib ketilayotgan bo‘lgan. Yong‘in elektr simlarining qisqa tutashuvi sababli yuzaga kelgani taxmin qilinmoqda. Yong‘indan tan jarohati olganlar yo‘q.